Aðsóknarmet var slegið hjá Keiluhöllinni í Egilshöll á árinu 2019 samkvæmt tilkynningu frá Gleðipinnum , rekstraraðila hallarinnar . Aldrei í 35 ára sögu Keiluhallarinnar hafa jafn margir leikið þar keilu á einu ári . Segir í tilkynningunni að 183.261 manns hafi sótt keiluhöllina á árinu sem svarar til rúmlega helmings landsmanna . Þá segir að Keiluhöllin hafi verið mest sótti keilusalur í Evrópu þetta sama ár , en þar er vísað til talningakerfisins Steltronic , sem tengt er alþjóðlegum talningakerfum . „ Við erum þakklát okkar viðskiptavinum fyrir þessa frábæru aðsókn og höfum haft að markmiði að skapa hér aðstöðu sem er eins og best verður á kosið á heimsvísu , segir Andrea Pétursdóttir , framkvæmdastjóri Keiluhallarinnar . Heildarfjöldi er meiri Andrea áréttar að þessi fjöldi sem kom í höllina á árinu séu einungis þeir viðskiptavinir sem spiluðu keilu , en samhliða er rekinn veitingastaðurinn Shake & Pizza og Sportbarinn . Þar fari fram fjölmargir viðburðir í hverjum mánuði . „ Húsið er því alla jafna troðið af fólki og klárt mál að heildarfjöldi allra viðskiptavina okkar yfir árið er miklu meiri . “ Í tilkynningunni er einnig sagt frá því að Gleðipinnar muni opna nýja átta brauta Keiluhöll í gamla Nýló-salnum á jarðhæð Kex Hostel . Með opnun hennar verða keilubrautir á höfuðborgarsvæðinu því samtals þrjátíu . Nýr salur eins og sá elsti „ Við sjáum fyrir okkur að mæta keiluþörfum íbúa í miðbænum og nágrenni sem hingað til hafa þurft að leggja á sig töluvert ferðalag til að komast í keilu í Reykjavík , og eins ferðamanna í miðbæ Reykjavíkur . Keiluhöllin nýja verður útlitslega í anda Kex Hostel og fyrirmyndin er elsti keilusalur sem starfræktur er í Los Angeles , Highland Park Bowl , “ segir Jóhannes Ásbjörnsson , einn af eigendum Gleðipinna , af þessu tilefni .